|  |  |  |
| --- | --- | --- |
| **GRB.jpg**  **MINISTARSTVO**  **ZDRAVSTVA**  **KLASA: 230-02/18-05/02**  **URBROJ: 534-03-3-1/4-18-02**  **Zagreb, 27. ožujka 2018.** | **GRB.jpg**  **MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU**  **KLASA: 022-03/18-03/16**  **URBROJ: 519-05-2-3-1/7-18-11** | **GRB.jpg**  **URED ZA SUZBIJANJE ZLOUPORABE DROGA**  **VLADE RH**  **KLASA: 007-01/18-02/01**  **URBROJ: 50436-18-21** |

Na temelju članka 39. i članka 74. Zakona o sustavu državne uprave (“Narodne novine”, broj: 150/11, 12/13, 93/16 i 104/16), članka 95. Zakona o proračunu („Narodne novine“, broj:87/08,136/12 i 15/15), Državnog proračuna Republike Hrvatske za 2018. godinu i projekcije za 2019. i 2020. godinu („Narodne novine“, broj: 124/17), Zakona o izvršavanju Državnog proračuna Republike Hrvatske za 2018. godinu („Narodne novine“ broj: 124/17), članka 13. i članka 23. Zakona o ustrojstvu i djelokrugu ministarstava i drugih središnjih tijela državne uprave („Narodne novine”, broj: 93/16 i 104/16), članka 8. Zakona o igrama na sreću („Narodne novine“, broj: 87/09, 35/13, 158/13, 41/14 I 143/14), Zakona o udrugama („Narodne novine“ broj: 74/14 i 70/17), Projekta Resocijalizacije ovisnika o drogama koji su završili neki od programa odvikavanja od ovisnosti i rehabilitacije u terapijskoj zajednici ili zatvorskom sustavu, te ovisnika koji su u izvanbolničkom tretmanu i duže vrijeme stabilno održavaju apstinenciju i pridržavaju se propisanog načina liječenja, Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj: 26/15), Uredbe o kriterijima za utvrđivanje korisnika i načinu raspodjele dijela prihoda od igara na sreću za 2018. godinu („Narodne novine“, broj: 129/17), te Odluke o načinu raspodjele raspoloživih sredstava iz dijela prihoda od igara na sreću za 2018. godinu namijenjenih financiranju projekata udruga u području prevencije i suzbijanja zlouporabe droga objavljuje se,

**POZIV**

**za prijavu na javni Natječaj projekata u Republici Hrvatskoj za dodjelu financijskih sredstava u okviru raspoloživih sredstava iz dijela prihoda od igara na sreću u području prevencije ovisnosti i suzbijanja zlouporabe droga za 2018. godinu**

Ministarstvo zdravstva, Ministarstvo za demografiju, obitelj, mlade i socijalnu politiku i Ured za suzbijanje zlouporabe droga pozivaju udruge koje su programski usmjerene za rad **u području prevencije ovisnosti i suzbijanju zlouporabe droga** da sukladno ovom Pozivu, prijave za financijsku potporu projekte koji doprinose prevenciji ovisnosti i suzbijanju zlouporabe droga.

Na natječaj pravo prijave imaju **udruge** koje su upisane u Registar udruga Republike Hrvatske i djeluje na području Republike Hrvatske najmanje 1 godinu te djeluje u jednom od prioritetnih područja aktivnosti raspisanih natječajem što treba biti razvidno iz Statuta udruge odnosno registrirane djelatnosti upisane u Registar udruga.

Udruge sukladno ovom Pozivu, mogu prijaviti projekt za sljedeća prioritetna područja Natječaja:

**PI. PREVENCIJA OVISNOSTI**

* PI.A. Projekti prevencije ovisnosti
* PI.B. Projekti za sigurnija noćna okruženja
* PI.C. Projekti prevencije ovisnosti koji su u skladu s Europskim standardima za kvalitetnu prevenciju zlouporabe droga (EDPQS)

**PII. PROJEKTI RESOCIJALIZACIJE OVISNIKA**

Sredstva za financiranje projekata osigurana su ukupnom iznosu od 3.700.000,00 kuna te su raspoređena na način da će se za prioritetno područje;

**PI. PREVENCIJA OVISNOSTI**

* PI.A Projekti prevencije ovisnosti iz sredstava Ministarstva zdravstva dodijeliti 600.000,00 kuna, iz sredstava Ministarstva za demografiju, obitelj, mlade i socijalnu politiku 1.000.000,00 kuna,
* PI.B. Projekti za sigurnija noćna okruženja iz sredstava Ureda za suzbijanje zlouporabe droga dodijeliti 150.000,00 kuna,
* PI.C. Projekti prevencije ovisnosti koji su u skladu s Europskim standardima za kvalitetnu prevenciju zlouporabe droga (EDPQS) iz sredstava Ureda za suzbijanje zlouporabe droga dodijeliti 800.000,00 kuna.

**PII. PROJEKTI RESOCIJALIZACIJE OVISNIKA**

**-** iz sredstava Ureda za suzbijanje zlouporabe droga dodijeliti 450.000,00 kuna, iz sredstava

Ministarstva za demografiju, obitelj, mlade i socijalnu politiku 500.000,00 kuna i iz

sredstava Ministarstva zdravstva 200.000,00 kuna.

Najmanji iznos koji se može odobriti u kategoriji projekata udruga je **50.000,00 kuna**, a najviši **150.000,00** kuna po jednom projektu u prioritetnim područjima **PI.A; PI.B; i PII.**

Najmanji iznos koji se može odobriti u kategoriji projekata udruga u prioritetnom području

**PI.C** je **100.000,00 kuna**, a najviši **200.000,00 kuna**.

Udruge imaju pravo na ovaj natječaj prijaviti najviše dva projekta u jednom od prioritetnih područja. Ista udruga na ovaj natječaj može prijaviti maksimalno 3 projekta.

Prijava projekta u partnerstvu nije obvezna u prioritetnom području**PI.A1, PI.A4, PI.B, PI.C, PII.A1 (za Projekte psihosocijalne podrške liječenih ovisnika nakon završenog tretmana u terapijskoj zajednic**i **ili poslijepenalni prihvat** **te uključivanje liječenih ovisnika u različite društvene aktivnosti s ciljem njihove društvene reintegracije) i PII.A2.,** ali je poželjno da udruga provodi projekt u partnerstvu s dionicima na lokalnoj, ali i nacionalnoj razini, posebice ukoliko bi partnerstvo dovelo do uspješnije realizacije ciljeva projekta i njegove učinkovitije provedbe.

Udruga projekt u ovim prioritetnim područjima može prijaviti u partnerstvu s drugim udrugama, socijalnim zadrugama, javnim ustanovama, jedinicama lokalne i područne (regionalne) samouprave.

Za prioritetno područje**PI.A2, PI.A3.** i **PII.A1 (za Projekte pomoći u prekvalifikaciji, doškolovanju i pronalaženju zaposlenja liječenim ovisnicima)** **partnerstvo je obavezno.**

Projekti udruga u **PI.A2, PI.A3.** **obavezno se trebaju provoditi u partnerstvu s javnim ustanovama koje djeluju na području provedbe projekta. Ostali mogući dodatni partneri u ovom prioritetnom području su:**

* udruge
* socijalne zadruge
* jedinice lokalne i područne (regionalne) samouprave.

Za **Projekte pomoći u prekvalifikaciji, doškolovanju i pronalaženju zaposlenja liječenim ovisnicima** u prioritetnom području **PII.A1** **partnerstvo je obavezno s nekom odgojno-obrazovnom ustanovom ili ustanovom za obrazovanje odraslih koja može izdati valjano uvjerenje o završenom školovanju i/ili prekvalifikaciji ukoliko se provodi školovanje i prekvalifikacija ovisnika za zanimanja potrebna na tržištu rada u sklopu Projekta resocijalizacije ovisnika.**

Udruga može prijaviti projekt **s maksimalno 4 partnera** dok s ostalim organizacijama može ostvarivati neformalno partnerstvo i suradnju.

Udruga može u svim prioritetnim područjima sudjelovati i kao prijavitelj i kao partner. Jedna udruga može prijaviti najviše dva projekta u jednom prioritetnom području P I. i P II. vodeći računa da ista udruga na ovaj zajednički natječaj može prijaviti najviše 3 projekta.Broj prijava u kojima jedna udruga može sudjelovati kao partner nije ograničen.

Kako se može ostvariti prednost u financiranju projekta, tko nema pravo prijave te ostali detaljni uvjeti prijave na Natječaj opisani su u Uputama za prijavitelje Natječaja.

Rok za podnošenje prijava je **30 dana** od dana objave Natječaja na internetskim stranicama nadležnog ministarstva i Ureda i traje **od 28. ožujka 2018. do 27. travnja 2018. godine.**

Sve prijave poslane izvan roka neće biti uzete u razmatranje.

Prijave projekata dostavljaju se isključivo na propisanim obrascima koji su, zajedno s Uputama za prijavitelje, dostupni na mrežnim stranicama Ministarstva zdravstva ([www.zdravstvo.gov.hr](http://www.zdravstvo.gov.hr)), Ministarstva za demografiju, obitelj, mlade i socijalnu politiku ([www.mdomsp.hr](http://www.zdravlje.hr)), Ureda za suzbijanje zlouporabe droga (www.drogeiovisnosti.gov.hr ) i sustava [www.financijskepodrske.hr](http://www.financijskepodrske.hr).

Prijava projekata vrši se isključivo preko sustava [www.financijskepodrske.hr](https://www.financijskepodrske.hr/), a potpisan dokument o verifikaciji postavljene dokumentacije dostavlja se putem pošte na adresu Nacionalne zaklade za razvoj civilnog društva.

**Sve upute vezane uz prijavu projekta kroz sustav** [www.financijskepodrske.hr](https://www.financijskepodrske.hr/) **detaljno su objašnjenje u Uputama za prijavitelje.**

Postupak otvaranja i pregleda dostavljenih prijava, procjena prijava, dostava dodatne dokumentacije, ugovaranje, donošenje odluke o dodjeli bespovratnih sredstava, podnošenje prigovora, postupanje s dokumentacijom kao i indikativni kalendar provedbe Natječaja detaljno su opisani u Uputama za prijavitelje Natječaja u području prevencije ovisnosti i suzbijanja zlouporabe droga iz raspoloživih sredstava iz dijela prihoda od igara na sreću za 2018. godinu.

Razmatrati će se samo projekti koji su pravovaljano i pravodobno prijavljeni, te koji u cijelosti zadovoljavaju propisane uvjete Natječaja.

Sva pitanja vezana uz ovaj Poziv mogu se postaviti isključivo elektroničkim putem, slanjem upita na adresu elektronske pošte [ured@uredzadroge.hr](mailto:ured@uredzadroge.hr)zaključno do 9. travnja 2018. godine.